రాచెస్టర్, న్యూయార్క్

అమెరికాలోని న్యూయార్క్ రాష్ట్రంలో రాచెస్టర్ ఒక ప్రముఖ నగరం. ఇది మన్రో కౌంటీ కేంద్రం. 2020 గణాంకాల ప్రకారం 2,11,328 జనాభా కలిగి ఉన్న ఈ నగరం న్యూయార్క్ రాష్ట్రంలో నాల్గవ అతిపెద్దది.

స్థానిక పరిశ్రమల ఆధారంగా రాచెస్టర్ అనేక మారుపేర్లను పొందింది. పిండి మిల్లులు, పూలమొక్కల పెంపకంలోని ప్రాధాన్యత వలన రాచెస్టర్ ఫ్లోర్‌సిటీగా, ఫ్లవర్‌సిటీగా, ఫోటోగ్రఫీ, ఫిల్మ్ సాంకేతికత అభివృద్ధిలో కీలక పాత్ర వలన World's Image Centerగా పేరుగాంచింది. ఈస్ట్‌మన్ కొడాక్, జిరాక్స్, బాష్ & లోంబ్, వెస్టర్న్ యూనియన్, వెగ్‌మన్స్ మొదలైన ప్రసిద్ధ కంపెనీలకు పుట్టినిల్లు. బానిసత్వ నిర్మూలన, మహిళలకు ఓటు హక్కు వంటి సాంఘిక, రాజకీయ ఉద్యమాలకు ప్రధాన కేంద్రంగా నిలిచింది.

యూనివర్సిటి ఆఫ్ రాచెస్టర్, రాచెస్టర్ ఇన్స్‌టిట్యూట్ ఆఫ్ టెక్నాలజీ, ఈస్ట్‌మన్ స్కూల్ ఆఫ్ మ్యూజిక్ వంటి విశ్వవిద్యాలయాలు, కళాశాలలు అంతర్జాతీయ స్థాయిలో పేరుగాంచాయి. స్ట్రాంగ్ మ్యూజియం ఆఫ్ ప్లే, జార్జ్ ఈస్ట్‌మన్ మ్యూజియం ఈ నగరం‌లోని ప్రసిద్ధ సం‌గ్రహాలయాలు